Duisendes se DNS getoets sowat 20 jaar ná seun (11) se moordNicky Verstappen. Foto: Facebook (Onderzoek Nicky Verstappen) Duisende mans in Landgraaf in Nederland se DNS sal getoets word sowat 20 jaar ná Nicky Verstappen (11) se liggaam naby die Duitse grens gevind is. Die owerhede in Landgraaf het 21 500 mans tussen 18 en 75 jaar oud gevra om vrywillig hul DNS-monsters vir die ondersoek te verskaf. Die DNS-monsters sal vergelyk word met dié van ŉ man wie se DNS op Verstappen se liggaam aangetref is. Met behulp van die DNS-monsters sal owerhede die moontlike oortrederslys probeer korter maak deur hopelik ŉ familielid van die oortreder op te spoor. Verstappen het in 1998 spoorloos verdwyn by Brunssummerheide op die grens tussen Nederland en Duitsland en is as vermis aangemeld. Sy liggaam is ŉ dag later gevind. Hoewel die amptelike rede vir sy dood nooit verskaf is nie, neem die owerhede aan dit was moord. Die DNS-toetse sal glo tot middel Maart gedoen word en die teikengroep is mans wat in Augustus 1998 in die omtrek van die misdaadtoneel gewoon het.